Document ID: 32003R0569

Komission asetus (EY) N:o 569/2003,
annettu 28 päivänä maaliskuuta 2003,
yksityiskohtaisista säännöistä neuvoston asetuksen (EY) N:o 2100/94 soveltamiseksi maksuissa yhteisön kasvilajikevirastolle annetun asetuksen (EY) N:o 1238/95 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön kasvinjalostajanoikeuksista 27 päivänä heinäkuuta 1994 annetun neuvoston asetuksen (EY) N:o 2100/94(1), sellaisena kuin se on muutettuna asetuksella (EY) N:o 2506/95(2), ja erityisesti sen 113 artiklan 4 kohdan,
sekä katsoo seuraavaa:
(1) Yksityiskohtaisista säännöistä neuvoston asetuksen (EY) N:o 2100/94 soveltamiseksi maksuissa yhteisön kasvilajikevirastolle 31 päivänä toukokuuta 1995 annetussa komission asetuksessa (EY) N:o 1238/95(3), sellaisena kuin se on muutettuna asetuksella (EY) N:o 329/2000(4), vahvistetaan maksut, jotka on maksettava yhteisön kasvilajikevirastolle, jäljempänä "virasto", ja tällaisten maksujen suuruus.
(2) Viraston hallintoneuvosto on toimittanut komissiolle asetuksen (EY) N:o 2100/94 mukaisesti virastolle maksettavia maksuja koskevan luonnoksen muutoksista.
(3) Sähköinen SWIFT-pankkimaksumenetelmä riittää osoittamaan, että hakija on toteuttanut tarvittavat toimet hakemusmaksun maksamiseksi viraston tilille.
(4) Asetuksen (EY) N:o 2100/94 mukaisesti hakemusmaksun on tarkoitus kattaa hakemuksen eri käsittelyvaiheet. Tämän vuoksi viraston tulisi palauttaa jokin kiinteä osuus hakemusmaksusta hakemuksen alustavan tarkastelun jälkeen, jos ilmenee että hakemus ei ole pätevä.
(5) Jotta saadaan käsitys yhteisön kasvinjalostajanoikeusjärjestelmän hallinnollisista kustannuksista, joita eivät muut maksut kata, vuosimaksu ei saisi vaihdella suojatun lajin mukaan eikä se saisi ajan mittaan nousta.
(6) Viraston taloudellinen varanto on saavuttanut tason, joka ylittää sen toimien jatkuvuuden varmistamiseen tarvittavan tason. Tämän vuoksi vuosimaksun määrä olisi sidottava varannon vähentämiseen vuosina 2003-2005.
(7) Vuosimaksun eräpäivän tulisi edeltää sen vuoden alkua, jolle kasvilajikkeen suojaa haetaan, jotta vältettäisiin ilmaisen suojan antaminen siinä tapauksessa että tätä maksua ei olekaan maksettu.
(8) On aiheellista poistaa yhteisön kasvinjalostajanoikeusrekisteriin ja hakemusrekisteriin tehdyistä merkinnöistä perittävien maksujen ero. Lisäksi olisi perittävä vain yksi maksu saman merkinnän tekemisestä rekisteriin silloin, kun hakemus koskee saman omistajan useampaa kuin yhtä lajiketta.
(9) Yksityiskohtaisista säännöistä asetuksen (EY) N:o 2100/94(5) soveltamiseksi menettelyssä yhteisön kasvilajikevirastossa 31 päivänä toukokuuta 1995 annetun komission asetuksen, sellaisena kuin se on muutettuna asetuksella (EY) N:o 2181/2002(6), mukaisesti virasto maksaa teknisistä tutkimuksista. On tarpeen nostaa teknisistä tutkimuksista hakijoilta perittävää maksua ja luoda eri maksuryhmiä. Maksunkorotukset olisi toteutettava kahdessa vaiheessa korotuksen suuruuden vuoksi.
(10) Tämän vuoksi asetus (EY) N:o 1238/95 olisi muutettava näiltä osin.
(11) Uusia toimenpiteitä sovelletaan maksuihin, jotka lankeavat maksettaviksi 1 päivästä huhtikuuta 2003 alkaen.
(12) Hallintoneuvostoa on kuultu asetuksen (EY) N:o 2100/94 mukaisesti.
(13) Tämän asetuksen säännökset ovat kasvinjalostajanoikeuksia käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan komission asetus (ETY) N:o 1238/95 seuraavasti:
1) Muutetaan 4 artikla seuraavasti:
a) korvataan 3 kohta seuraavasti:
"3. Jos virasto katsoo, että se ei ole saanut maksua vaaditun määräajan kuluessa, virasto pitää kuitenkin määräaikaa noudatettuna, jos se on saanut määräajan kuluessa riittävät kirjalliset todisteet siitä, että maksaja on asianmukaisesti antanut pankille tai postitoimistolle tehtäväksi siirtää maksun määrän euroina viraston tilille tässä määräajassa."
b) poistetaan 4 kohta;
c) korvataan 5 kohta seuraavasti:
"5. Kirjallista todistetta 3 kohdan tarkoituksessa pidetään riittävänä, jos siirtotoimeksiannosta esitetään pankin tai postitoimiston vahvistus. Jos siirtotoimeksianto kuitenkin on tehty sähköisellä SWIFT-pankkimaksumenetelmällä, siirtotoimeksiannon vahvistuksena voidaan esittää pankin tai postitoimiston asianmukaisesti valtuutetun virkailijan leimaama ja allekirjoittama kopio SWIFT-raportista."
2) Muutetaan 7 artikla seuraavasti:
a) korvataan 5 kohta seuraavasti:
"5. Edellä olevaa 4 kohtaa ei sovelleta, jos hakemuksen mukana on riittävät kirjalliset todisteet siitä, että maksaja asianmukaisesti antoi pankille tai postitoimistolle toimeksiannon siirtää maksu euroina viraston pankkitilille. Edellä olevaa 4 artiklan 5 kohtaa sovelletaan soveltuvin osin."
b) lisätään 7 kohta seuraavasti:
"7. Jos virasto on vastaanottanut maksun, mutta hakemus ei täytä perusasetuksen 50 artiklan edellytyksiä, sen on pidettävä 300 euroa hakemusmaksusta ja palautettava loput ilmoittaessaan hakijalle hakemuksessa todetuista puutteista."
3) Korvataan 9 artiklan 1 ja 2 kohta seuraavasti:
"1. Virasto perii yhteisön kasvinjalostajanoikeuksien omistajalta (jäljempänä 'omistaja') vuosina 2003-2005 vuosittain 300 euron maksun ja vuonna 2006 ja sitä seuraavina vuosina 435 euron maksun kasvinjalostajanoikeuksien voimassaoloaikana.
2. Vuosimaksu erääntyy
a) yhteisön kasvinjalostajanoikeuksien ensimmäisenä vuonna 60 päivän kuluttua oikeuksien myöntämispäivämäärästä; ja
b) yhteisön kasvinjalostajaoikeuksien seuraavina vuosina oikeuksien myöntämispäivämäärää edeltävän kalenterikuukauden ensimmäisenä päivänä."
4) Muutetaan 10 artikla seuraavasti:
a) korvataan 1 kohdan b alakohdan viidennessä luetelmakohdassa merkintä "300 ecua" merkinnällä "100 euroa";
b) lisätään 3 kohta seuraavasti:
"3. Jos 1 kohdan b tai c kohdassa tarkoitettu kirjaamispyyntö koskee useampaa kuin yhtä saman henkilön hakemaa tai omaamaa hakemusta tai rekisteröityä oikeutta, peritään vain yksi maksu."
5) Muutetaan liite I tämän asetuksen liitteen mukaisesti.
6) Poistetaan liite II.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan maksuihin, jotka lankeavat maksettaviksi 1 päivästä huhtikuuta 2003 alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä maaliskuuta 2003.

Labels: 2
10
7
6
15